ปศุสัตว์จังหวัดชัยนาท มอบหญ้าอาหารสัตว์พระราชทานและเวชภัณฑ์ช่วยเหลือเกษตรกร
นายสัตวแพทย์บุญฤทธิ์ ทองสม ปศุสัตว์จังหวัดชัยนาท มอบหมายให้ นายธนยศ นงบาง  หัวหน้ากลุ่มยุทธศาสตร์และสารสนเทศการปศุสัตว์ พร้อมเจ้าหน้าที่สำนักงานปศุสัตว์อำเภอมโนรมย์ ลงพื้นที่ตำบลไร่พัฒนา อำเภอมโนรมย์ จังหวัดชัยนาท ให้ความช่วยเหลือเกษตรกรผู้เลี้ยงสัตว์ที่ได้รับผลกระทบจากน้ำป่าไหลหลากและฝนตกสะสม โดยมอบหญ้าอาหารสัตว์พระราชทาน จากศูนย์วิจัยและพัฒนาอาหารสัตว์ชัยนาท เพื่อบรรเทาความเดือดร้อนเกษตรกรที่ได้รับการช่วยเหลือ จำนวน 21 ราย โคจำนวน 217 ตัว แพะ 302 ตัว แกะ 106 ตัวหัวหน้ากลุ่มยุทธศาสตร์และสารสนเทศการปศุสัตว์ เปิดเผยว่า จากอิทธิพลของพายุเตี้ยนหมู่ ส่งผลให้เกิดเหตุน้ำป่าไหลหลากเข้าท่วมพื้นที่ตำบลไร่พัฒนา อำเภอมโนรมย์เมื่อวันที่ 24 กันยายนที่ผ่านมา แปลงหญ้าและคอกสัตว์ได้รับผลกระทบ เกษตรกรผู้เลี้ยงสัตว์ต้องอพยพ ขนย้ายสัตว์เลี้ยงไปยังที่ปลอดภัยกว่า 600 ตัว วันนี้จึงประสานหน่วยงานที่เกี่ยวข้องลงพื้นที่มอบหญ้าอาหารสัตว์พระราชทาน จำนวน 4 ตัน พร้อมเวชภัณฑ์ เพื่อบรรเทาความเดือดร้อนให้แก่เกษตรกร นอกจากนี้ ทางสำนักงานปศุสัตว์จังหวัดชัยนาทได้มีแผนในการลงพื้นที่ช่วยเหลือเกษตรกรที่ได้รับผลกระทบจากน้ำป่าไหลหลาก อาทิ อำเภอเนินขาม หันคาและอำเภอวัดสิงห์ต่อไป